Πρόταση οδηγίας του Συμβουλίου με την οποία τροποποιείται η οδηγία 77/388/ΕΟΚ και καθορίζεται το πεδίο εφαρμογής του άρθρου 14 παράγραφος 1 στοιχείο δ) για την απαλλαγή από το φόρο προστιθέμενης αξίας οριστικών εισαγωγών ορισμένων αγαθών (94/C 282/03) COM(94) 370 τελικό - 94/0197(CNS)

(Υποβλήθηκε από την Επιτροπή στις 15 Σεπτεμβρίου 1994)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 99,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνωμοδότηση της Οικονομικής και Κοινωνικής Επιτροπής,

Εκτιμώντας:

ότι, η οδηγία 83/181/ΕΟΚ του Συμβουλίου (1), όπως τροποποιήθηκε τελευταία από την οδηγία 91/680/ΕΟΚ (2), καθορίζει το πεδίο εφαρμογής του άρθρου 14 παράγραφος 1 στοιχείο δ) της οδηγίας 77/388/ΕΟΚ για την απαλλαγή από το φόρο προστιθέμενης αξίας ορισμένων οριστικών εισαγωγών αγαθών 7

ότι, με στόχο να επιτευχθεί ο μεγαλύτερος δυνατός παραλληλισμός ενοποίηση μεταξύ του τελωνειακού καθεστώτος και αυτού που εφαρμόζεται στον τομέα του φόρου προστιθέμενης αξίας, το καθεστώς απαλλαγής που εγκαθιδρύεται με την οδηγία 83/181/ΕΟΚ βασίζεται στο καθεστώς τελωνειακών ατελειών που εγκαθιδρύεται με τον κανονισμό (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση του κοινοτικού καθεστώτος τελωνειακών ατελειών (3), όπως τροποποιήθηκε τελευταία από τον κανονισμό (ΕΚ) αριθ. 355/94 (4), λαμβάνοντας υπόψη, ωστόσο τους διαφορετικούς στόχους και την υποδομή των τελωνειακών δασμών και του φόρου προστιθέμενης αξίας 7

ότι, το Συμβούλιο υιοθέτησε τον κανονισμό (ΕΚ) αριθ. . . ./94 με τον οποίο καθορίζονται οι περιπτώσεις στις οποίες χορηγείται ατέλεια στους δασμούς εισαγωγής ή εξαγωγής που συνιστά αναθεώρηση του κανονισμού (ΕΟΚ) αριθ. 918/83 7 ότι, προκειμένου να διατηρηθεί ο παραλληλισμός που επιτεύχθηκε ήδη μεταξύ των τελωνειακών και φορολογικών διατάξεων οι οποίες εφαρμόζονται στο σχετικό τομέα, οι διατάξεις του κανονισμού (ΕΚ) . . ./94 θα ήταν σκόπιμο να συμπεριληφθούν στις κοινοτικές διατάξεις σχετικά με την απαλλαγή από το φόρο προστιθέμενης αξίας, λαμβάνοντας υπόψη τις διαφορές ως προς τους στόχους και τις ιδιαιτερότητες των μηχανισμών που προαναφέρθηκαν 7

ότι, για λόγους συνοχής, είναι επιθυμητό να ενοποιηθούν σε ενιαίο κείμενο όλες οι απαλλαγές που περιλαμβάνονται στο άρθρο 14 παράγραφος 1 στοιχείο δ) της οδηγίας 77/388/ΕΟΚ (5), όπως τροποποιήθηκε τελευταία από την οδηγία 94/ . . ./ΕΚ 7 ότι, κρίνεται σκόπιμο, συνεπώς, να καλυφθούν, επίσης, με την παρούσα οδηγία, οι ατέλειες σχετικά με τις εισαγωγές μη εμπορικού χαρακτήρα που πραγματοποιούνται από τους ταξιδιώτες και περιέχονται στις προσωπικές τους αποσκευές ή μέσω μικροαποστολών οι οποίες, σήμερα, αποτελούν το αντικείμενο ειδικών οδηγιών, ήτοι των οδηγιών 69/169/ΕΟΚ (6), όπως τροποποιήθηκε τελευταία από την οδηγία 94/4/ΕΟΚ (7), και 78/1035/ΕΟΚ (8), όπως τροποποιήθηκε τελευταία από την οδηγία 85/576/ΕΟΚ (9) 7

ότι, τέλος, κρίνεται σκόπιμο να ενσωματωθούν οι παρούσες διατάξεις στην οδηγία 77/388/ΕΟΚ 7 ότι, πρέπει συνεπώς να τροποποιηθούν οι διατάξεις του άρθρου 14 παράγραφος 1 στοιχείο δ) της εν λόγω οδηγίας και να συμπληρωθούν με την προσάρτηση ενός νέου παραρτήματος Κ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/388/ΕΟΚ τροποποιείται ως εξής:

1. Στο άρθρο 14 παράγραφος 1, το στοιχείο δ) αντικαθίσταται από το ακόλουθο κείμενο:

«δ) οι οριστικές εισαγωγές αγαθών τα οποία απολαύουν των τελωνειακών ατελειών που προβλέπονται στον κανονισμό (ΕΚ) αριθ. . . ./. . . του Συμβουλίου (εφεξής καλούμενος "ο κανονισμός"). Η απαλλαγή χορηγείται με τους ίδιους περιορισμούς και προϋποθέσεις με αυτούς που προβλέπονται στο μέρος Ι και ΙΙΙ, πρώτος τίτλος, του κανονισμού, υποκείμενη στις ειδικές διατάξεις που συμπεριλαμβάνονται στις παρακάτω περιπτώσεις.

Η απαλλαγή αυτή εφαρμόζεται επίσης:

- στις εισαγωγές αγαθών, κατά την έννοια του άρθρου 7 παράγραφος 1 στοιχείο β) που θα μπορούσαν ενδεχομένως να απολαύουν του καθεστώτος ατελειών που προβλέπεται ανωτέρω αν είχαν εισαχθεί σύμφωνα με τις διατάξεις του άρθρου 7 παράγραφος 1 στοιχείο α),

- υπό τις προϋποθέσεις που προβλέπονται στο άρθρο 32 παράγραφος 4 του κανονισμού για τα αγαθά που εισάγονται στο έδαφος της Ισπανίας από τους ταξιδιώτες που προέρχονται από τις Καναρίους Νήσους.

Από το πεδίο εφαρμογής της απαλλαγής αποκλείονται οι εισαγωγές αγαθών τα οποία απαριθμούνται στον κατάλογο που περιέχεται στο παράρτημα Κ περίπτωση Α σημείο 1.

Τα κράτη μέλη δύνανται επίσης να αποκλείουν από το πεδίο εφαρμογής της απαλλαγής τις εισαγωγές αγαθών τα οποία απαριθμούνται στον κατάλογο που περιέχεται στο παράρτημα Κ περίπτωση Α σημείο 2.

Η απαλλαγή των εισαγωγών αγαθών τα οποία απαριθμούνται στον κατάλογο που περιέχεται στο παράρτημα Κ περίπτωση Α σημείο 3, υπόκειται στις ειδικές προϋποθέσεις που περιέχονται στον εν λόγω κατάλογο.

Τα κράτη μέλη δύνανται, επιπλέον, να διατηρούν τις ειδικές απαλλαγές των οποίων ο κατάλογος παρατίθεται στο παράρτημα Κ, περίπτωση Β.»

2. Το παράρτημα της παρούσας οδηγίας προστίθεται υπό μορφή παραρτήματος Κ.

Άρθρο 2

1. Οι διατάξεις σχετικά με το φόρο προστιθέμενης αξίας που προβλέπονται από τις παρακάτω οδηγίες παύουν να ισχύουν στις 31 Δεκεμβρίου 1994:

- η οδηγία 69/169/ΕΟΚ όπως τροποποιήθηκε τελευταία από την οδηγία 94/4/ΕΚ 7

- η οδηγία 78/1035/ΕΟΚ όπως τροποποιήθηκε τελευταία από την οδηγία 85/576/ΕΟΚ.

2. Η οδηγία 83/181/ΕΟΚ όπως τροποποιήθηκε τελευταία από την οδηγία 91/680/ΕΟΚ παύει να ισχύει στις 31 Δεκεμβρίου 1994.

3. Σε όλες τις κοινοτικές πράξεις που γίνεται παραπομπή στις προαναφερθείσες οδηγίες η παραπομπή αυτή θεωρείται ότι αναφέρεται στο άρθρο 14 παράγραφος 1 στοιχείο δ) της οδηγίας 77/388/ΕΟΚ όπως αυτή τροποποιείται με την παρούσα οδηγία.

Άρθρο 3

1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία από την 1η Ιανουαρίου 1995. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν αυτές τις διατάξεις, οι διατάξεις αυτές αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή τα κείμενα των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

(1) ΕΕ αριθ. L 105 της 23. 4. 1983, σ. 38.

(2) ΕΕ αριθ. L 376 της 31. 12. 1991, σ. 1.

(3) ΕΕ αριθ. L 105 της 23. 4. 1983, σ. 1.

(4) ΕΕ αριθ. L 46 της 18. 2. 1994, σ. 5.

(5) ΕΕ αριθ. L 145 της 30. 6. 1977, σ. 1.

(6) ΕΕ αριθ. L 133 της 4. 6. 1969, σ. 6.

(7) ΕΕ αριθ. L 60 της 3. 3. 1994, σ. 14.

(8) ΕΕ αριθ. L 366 της 28. 12. 1978, σ. 34.

(9) ΕΕ αριθ. L 372 της 31. 12. 1985, σ. 30.

ΠΑΡΑΡΤΗΜΑ

«ΠΑΡΑΡΤΗΜΑ Κ

Α. ΚΑΤΑΛΟΓΟΣ ΤΩΝ ΟΡΙΣΤΙΚΩΝ ΕΙΣΑΓΩΓΩΝ ΑΓΑΘΩΝ ΠΟΥ ΑΠΟΤΕΛΟΥΝ ΑΝΤΙΚΕΙΜΕΝΟ ΤΩΝ ΕΙΔΙΚΩΝ ΔΙΑΤΑΞΕΩΝ ΤΟΥ ΑΡΘΡΟΥ 14 ΠΑΡΑΓΡΑΦΟΣ 1 ΣΤΟΙΧΕΙΟ Δ)

1. Εισαγωγές αγαθών που αποκλείονται από την απαλλαγή του ΦΠΑ

α) Μεταχειρισμένα είδη και αντικείμενα οικοσκευής που προορίζονται για την επίπλωση δεύτερης κατοικίας (τίτλος ΙΙΙ κεφάλαιο IV του κανονισμού) 7

β) τα αντικείμενα εκπαιδευτικού, επιστημονικού ή πολιτιστικού χαρακτήρα εκτός των αγαθών που αναφέρονται στο παράρτημα 1 σημείο Β του κανονισμού, ανεξάρτητα από τον αποδέκτη και για οποιαδήποτε χρήση και αν προορίζονται, και εκτός των αγαθών που αναφέρονται παρακάτω στο σημείο 3 στοιχείο δ) 7 τα επιστημονικά όργανα και συσκευές (τίτλος V κεφάλαιο 1 του κανονισμού) που προορίζονται για την ιατρική έρευνα, τη διαγνωστική ιατρική ή τη θεραπεία (τίτλος V κεφάλαιο ΙΙ του κανονισμού).

2. Εισαγωγή αγαθών τα οποία τα κράτη μέλη δύνανται να αποκλείουν από την απαλλαγή του ΦΠΑ

α) Τα εμπορεύματα αμελητέας αξίας που εισάγονται στο πλαίσιο της πώλησης δι' αλληλογραφίας (τίτλος ΙΙ του κανονισμού) 7

β) τα οχήματα μεικτής χρήσης που χρησιμοποιούνται για εμπορικούς και επαγγελματικούς σκοπούς και εισάγονται από τα φυσικά πρόσωπα που μεταφέρουν τη συνήθη κατοικία τους (τίτλος ΙΙΙ κεφάλαιο πρώτο του κανονισμού) 7

γ) τα αγαθά εξοπλισμού που εισάγονται με την ευκαιρία της μεταφοράς δραστηριοτήτων (τίτλος VI, κεφάλαιο πρώτο του κανονισμού) 7 τα αγαθά εξοπλισμού για τα οποία τα κράτη μέλη έχουν εφαρμόσει τις διατάξεις του άρθρου 17 παράγραφος 6 δεύτερο εδάφιο της παρούσας οδηγίας και έχουν την ευχέρεια να αποκλείονται από την απαλλαγή, ολικά ή μερικά, μέχρι τη θέση σε ισχύ των κοινών κανόνων που προβλέπονται στο πρώτο εδάφιο της παραγράφου αυτής.

3. Εισαγωγή αγαθών των οποίων η απαλλαγή από ΦΠΑ υπόκειται σε ειδικές προϋποθέσεις

α) τα είδη πρώτης ανάγκης: η απαλλαγή χορηγείται υπό τον όρο ότι τα αγαθά αυτά έχουν αποκτηθεί δωρεάν (παρέκκλιση από τις διατάξεις του άρθρου 59 παράγραφος 1 στοιχείο α) του κανονισμού) 7

β) τα αντικείμενα που προορίζονται για τα άτομα με ειδικές ανάγκες: η απαλλαγή χορηγείται υπό τον όρο ότι τα αντικείμενα, τα ανταλλακτικά, τα ειδικά τμήματα ή εξαρτήματα και τα εργαλεία:

- είτε εισάγονται από ιδρύματα ή οργανισμούς που έχουν ως κύρια δραστηριότητα την εκπαίδευση των ατόμων με ειδικές ανάγκες ή τη συμπαράσταση στα πρόσωπα αυτά και τα οποία είναι εξουσιοδοτημένα από τις αρμόδιες αρχές των κρατών μελών να παραλαμβάνουν τα αντικείμενα αυτά υπό καθεστώς απαλλαγής,

- είτε προσφέρονται δωρεάν και χωρίς πρόθεση εμπορικής εκμετάλλευσης εκ μέρους του δωρητή σε ένα τέτοιο ίδρυμα ή οργανισμού 7

(παρέκκλιση από τις διατάξεις του άρθρου 63 του κανονισμού) 7

γ) τα αγαθά εξοπλισμού που εισάγονται με την ευκαιρία της μεταφοράς δραστηριοτήτων: η απαλλαγή υπόκειται στην συμπληρωματική προϋπόθεση ότι τα αγαθά προορίζονται για την άσκηση δραστηριότητας που δεν απαλλάσσονται από το φόρο δυνάμει του άρθρου 13 της παρούσας οδηγίας (παρέκκλιση από τις διατάξεις του άρθρου 73 του κανονισμού) 7

δ) τα αντικείμενα συλλογών και τα αντικείμενα τέχνης, εκπαιδευτικού, επιστημονικού ή πολιτιστικού χαρακτήρα που δεν προορίζονται προς πώληση και εισάγονται από μουσεία, αίθουσες εκθέσεων και λοιπά ιδρύματα στα οποία οι αρμόδιες αρχές των κρατών μελών επιτρέπουν να παραλαμβάνουν τα αντικείμενα αυτά με απαλλαγή. Η απαλλαγή παρέχεται μόνον όταν τα αντικείμενα εισάγονται δωρεάν ή όταν εισάγονται εξ επαχθούς αιτίας χωρίς όμως να παραδίδονται από κάποιον που υπόκειται στο φόρο (παρέκκλιση από τις διατάξεις του άρθρου 42 και από το παράρτημα ΙΙ περίπτωση Β του κανονισμού).

Β. ΚΑΤΑΛΟΓΟΣ ΤΩΝ ΕΙΔΙΚΩΝ ΑΠΑΛΛΑΓΩΝ ΑΠΟ ΦΠΑ ΠΟΥ ΜΠΟΡΟΥΝ ΝΑ ΔΙΑΤΗΡΟΥΝ ΤΑ ΚΡΑΤΗ ΜΕΛΗ

α) Οι απαλλαγές που προκύπτουν από τα προνόμια και τις ασυλίες τις οποίες παρέχουν στα πλαίσια συμφωνιών μορφωτικής, επιστημονικής ή τεχνικής συνεργασίας που έχουν συνάψει με τρίτες χώρες 7

β) οι ειδικές απαλλαγές που δικαιολογούνται από το είδος του συνοριακού εμπορίου και οι οποίες χορηγούνται στα πλαίσια διασυνοριακών συμφωνιών τις οποίες έχουν συνάψει με γειτονικές όμορες χώρες 7

γ) οι απαλλαγές που χορηγούνται στα πλαίσια συμφωνιών που έχουν συναφθεί βάσει της ρήτρας αμοιβαιότητας με τρίτες χώρεις οι οποίες είναι αντισυμβαλλόμενα μέρη της σύμβασης για τη διεθνή πολιτική αεροπορία (Σικάγο 1994) σε ό,τι αφορά την εφαρμογή των συνιστώμενων των πρακτικών στα σημεία 4.42 και 4.44 του παραρτήματος 9 της εν λόγω σύμβασης (ένατη έκδοση, Ιούλιος 1990).»